John Tudno Williams

Gweinidog ac ysgolhaig Beiblaidd o Gymru yw John Tudno Williams (ganwyd 31 Rhagfyr 1938). Roedd yn llywydd i'r Eglwys Bresbyteraidd Cymru o 2006 hyd 2007 ac yn Brifathro Coleg Diwinyddol Unedig, Aberystwyth, o 1998 hyd 2003.

Fe'i ganwyd ar 31 o Ragfyr 1938 yn y Fflint, yn fab i Arthur Tudno Williams, gweinidog gyda'r Methodistiaid Calfinaidd.Alan P. F. Sell, "Honouring John Tudno Williams: Minister, Scholar, Welshman", yn The Bible in Church, Academy, and Culture: Essays in Honour of the Reverend Dr. John Tudno Williams, gol. Alan P. F. Sell (Eugene, Oregon: Pickwick Publications, 2011) Fe'i addyswyd yn Sefydliad y Bechgyn, Lerpwl, Ysgol Colfe, Llundain a Choleg yr Iesu, Rhydychen (graddiodd yn 1960). Aeth yn ei flaen i Goleg Prifysgol Cymru Aberystwyth a'r Coleg Diwinyddol Unedig, hefyd yn Aberystwyth. Fe'i ordeinwyd yn weinidog yn Eglwys Bresbyteraidd Cymru yn 1963, ac roedd ganddo ofal am gapel yn y Borth, Ceredigion am ddeng mlynedd. Yn 1976 dyfarnwyd PhD iddo gan Brifysgol Cymru am draethawd ynghylch y cefndir Iddewig i'r Efengyl yn ôl Ioan. Bu’n ddarlithydd yn y Coleg Diwinyddol Unedig, Aberystwyth, o 1966 hyd at ei ymddeoliad yn 2003, ac ef oedd ei phennaeth rhwng 1998 a 2003.

O 1975 ymlaen bu'n aelod o banel cyfieithu'r Beibl Cymraeg Newydd (1988).

Llyfryddiaeth
 "Cultic elements in the Fourth Gospel, with special reference to priestly and sacrificial ideas" (traethawd PhD, Aberystwyth, 1976)
 Problem Dioddefaint a Llyfr Job (Caernarfon: Gwasg Pantycelyn, 1980)
 Llith i Gorinth: epistol cyntaf Paul at y Corinthiaid (Caernarfon: Gwasg Pantycelyn, 1991)
 Llythyrau at y Galatiaid a'r Philipiaid (Caernarfon: Gwasg Pantycelyn, 2001)
 Diwinyddiaeth Paul: gan gynnwys sylw arbennig i'w ddehonglwyr Cymreig (Gwasg Prifysgol Cymru, 2020)

Cyfeiriadau

Categori:Academyddion o Gymru
Categori:Cyn-fyfyrwyr Coleg yr Iesu, Rhydychen
Categori:Diwinyddion o Gymru
Categori:Genedigaethau 1938
Categori:Pobl o Sir y Fflint
Categori:Ysgolheigion o Gymru